ועדת הכספים, כנסת 16, פרוטוקול מספר 121, 2004-02-24 11:00

דניאל בנלולו: שלום לכם, אני פותח את ישיבת הוועדה.

דניאל בנלולו: נתחיל בתקנות ניירות ערך, פרטים לעניין סעיפים 15א' עד 15ג', התשס"ד-2004.

דניאלה גורני: התקנות האלה נרשמו ב- 23 בדצמבר, 2003, ונקבע להם מועד דחייה – 15 בינואר, 2004.

דניאלה גורני: בגלל המועד הקצר הם לא הובאו לפרסום במועד, כך שנוצר מצב שצריך לאשר מחדש את מועד הדחייה.

דניאלה גורני: אנחנו מציעים 30 יום מיום הפרסום.

דניאל בנלולו: תודה.

דניאל בנלולו: מי בעד?

דניאל בנלולו: מי נגד?

דניאל בנלולו: תודה, הרוב בעד, אושר.

דניאל בנלולו: שינויים בתקציב לשנת 2004

דניאל בנלולו: אנחנו עוברים להעברות תקציביות.

דניאל בנלולו: האם נמצא כאן מישהו כדי להסביר את פניה מספר 4?

דניאל בנלולו: לא נמצא.

דניאל בנלולו: נעבור לפניה לוועדה 10 ו- 11.

דניאל בנלולו: תיירות מדע וטכנולוגיה.

דניאל בנלולו: גם כאן – אין נציג שיסביר.

דניאל בנלולו: נעבור לפניה מספר 42.

יורם הורוביץ: זו פניה שכוללת 3 דברים מרכזיים.

יורם הורוביץ: דבר ראשון – 20 מיליון שקל למחשוב.

יורם הורוביץ: מדובר על התקשרות של המשרד עם ספק מחשוב, בשיטה של outsourcing כאשר כל השירותים מתקבלים מספק חיצוני, למשך 5 שנים.

יורם הורוביץ: האומדן של ההתקשרות הוא בערך 4 עד 5 מיליון שקל לשנה, ולכן נדרשים לתקצב הרשאה להתחייב רב שנתית ל- 5 שנים.

יורם הורוביץ: זה לגבי המחשוב.

יורם הורוביץ: הדבר השני הוא פרוייקט של שיקום רמת חובב.

יורם הורוביץ: זה פרוייקט גדול שאנחנו נמצאים בתחילתו.

יורם הורוביץ: המשרד לקח חברה לתכנון השיקום של האתר.

יורם הורוביץ: עלות התכנון, על פי דו"ח שהכינה חברה חיצונית הוא בין 50 ל- 100 מיליון דולר, ואין לנו את המשאבים לעשות את זה.

יורם הורוביץ: אנחנו עושים את זה במקטעים.

יורם הורוביץ: כרגע אגמנו תקציבים ל- 3-4 שנים, שנה אחורה ושנתיים קדימה, של 28 מיליון שקל.

יורם הורוביץ: מה שאתם רואים פה זה תקצוב של השלמה של הסכום הזה ל- 28 מיליון שקל, כדי שאפשר יהיה לשקם את האתר.

יורם הורוביץ: מדובר על שיקום של שתי הבריכות החומציות באתר, שמהוות את המפגע החריג.

יורם הורוביץ: בהמשך נשקם את שטחי ההטמנה של החביות שהולכות ומתפוררות שם.

יורם הורוביץ: כמובן שאנחנו במשא ומתן מול האוצר כדי לארגן יותר תקציבים לפרוייקט הזה.

יורם הורוביץ: הוא במדרגה העליונה ביותר של פעילות המשרד.

נסים דהן: יש שם פרוייקט של משרפה.

יורם הורוביץ: נכון.

יורם הורוביץ: המשרפה עובדת, יש בה תקלות.

נסים דהן: הזמינו בגרמניה משרפה מיוחדת.

יורם הורוביץ: זו משרפה מצוינת ששורפת את הפסולת הרעילה.

יורם הורוביץ: יש פסולות אורגניות שצריכות להישרף במשרפה.

יורם הורוביץ: זה הפתרון הטכנולוגי הטוב ביותר.

יורם הורוביץ: זה פתרון יקר, יחסית, אבל אנחנו מקדמים אותו.

יורם הורוביץ: בכל אופן, יש שם פרוייקט מאד גדול שכרגע אנחנו נכנסים לשלב המעשי הראשון שלו.

אברהם-בייגה שוחט: לא עומד מזומן לרשות העניין?

יורם הורוביץ: כמובן.

יורם הורוביץ: עומד מזומן.

יורם הורוביץ: זה נמצא בסעיף התקציבי הקיים.

יורם הורוביץ: יש לנו סדר גודל

אברהם-בייגה שוחט: אבל אתה אומר שמהסעיף התקציבי הקיים אתם מורידים.

אברהם-בייגה שוחט: קח את "חומרים מסוכנים" – אתם מורידים ב- 1,100,000,000 שקל – מ-7 מיליון ל-6 מיליון.

אברהם-בייגה שוחט: מצד אחד אתם מקדמים הרשאה להתחייב ומצד שני אתם מורידים.

יורם הורוביץ: יש מספיק מזומנים, בערך בסדר גודל של 7 מיליון שקל.

יורם הורוביץ: השנה אנחנו לא צריכים את כל מה שיש שם, כי החוזה ייחתם רק בחודשים הקרובים ולא נצטרך לשלם, למעט את אותם 3-4 מיליונים השנה, ולכן את המזומנים האחרים אנחנו מעבירים לפעילות אחרת.

אברהם-בייגה שוחט: אבל המזומן הקיים פה הוא בתוך ההרשאה הזו?

יורם הורוביץ: כן.

יורם הורוביץ: יש כנגד ההרשאה של 28 מיליון שקל כ-4 עד 5 מיליון שקל מזומן.

יורם הורוביץ: ה-19 זו תוספת להרשאה שקיימת שם.

רוני בריזון: שאלת הבהרה לגבי פרוייקט המחשוב – האם נקבע כבר הספק?

יורם הורוביץ: אנחנו בשלבים סופיים של המכרז.

רוני בריזון: זאת אומרת – המכרז עדיין מתנהל.

יורם הורוביץ: הוא בשלבים סופיים.

יורם הורוביץ: כדי שנוכל לחתום על חוזה חייבים שזה יהיה מתוקצב.

חיים אורון: אני בעד שיקום רמת חובב.

חיים אורון: יש שם הרבה מה לשקם, אבל אני חושב שזו צריכה להיות הזדמנות לעשות סקר מאד גדול, כאשר אנחנו מדברים על מה בדיוק הקריטריונים, כי יש דיבורים מאד בעייתיים בכל האזור הזה.

חיים אורון: יש מצב מאד משונה, ואני לא בטוח שאתה הוא הכתובת לשאלות האלה, ולכן אני מציע: היות ומדובר בתהליך ארוך ובהשקעה מאד גדולה, שיתקיים פה על זה דיון.

חיים אורון: למשל – הצבא זז, אך הבדואים נשארים והקיבוצים נשארים.

חיים אורון: הצבא אומר שהוא לא רוצה להיות קרוב מידי לשם.

חיים אורון: השאלה היא: כאשר אומרים שרוצים לשקם, מה היא הפרוגרמה?

חיים אורון: מה אנחנו מוכנים שיהיה ברמת חובב.

חיים אורון: האם זה האתר היחידי?

חיים אורון: האם ירדה מעל הפרק האפשרות של אתר אחר?

חיים אורון: בסך הכל האתר התקרב לבאר שבע, לא שבאר שבע זזה.

חיים אורון: מה שהיה פעם מעבר להרי החושך זה היום כבר בפנים.

חיים אורון: יש כבר בדרך את בית הסוהר.

חיים אורון: מדובר שם על יישוב קבע בדואי, בטווח שלא ברור אם הוא בתוך הקריטריון שדובר.

חיים אורון: אני חושב שמישהו צריך לבוא לכנסת ולהסביר איך הוא בדיוק רואה את כל המכלול הזה כי אנחנו מאשרים את הסכום ולפרוגרמה צריכות להיות איזה שהן הנחיות.

חיים אורון: אנחנו רוצים שזה יהיה נקי לגמרי.

חיים אורון: אני, במקרה, הייתי עם עוד חברי כנסת בביקור בבית ספר בדואי קרוב לשם.

חיים אורון: יש תרגולת מה קורה במקרה שיש ענן מרמת חובב.

חיים אורון: יש מסכות לעניין.

חיים אורון: בית הספר נמצא על יד תחנת החשמל.

חיים אורון: נדמה לי שזה כ-5 ק"מ מרמת חובב.

חיים אורון: השאלה היא האם הולכים לחיות שם ברמה של איום כזה.

חיים אורון: יש כל הזמן טענות שנשמעות על ידי אנשי המועצה האזורית רמת נגב.

חיים אורון: היו ויכוחים שאני לא רוצה להכריע בהם, על רמת התחלואה שעלתה או לא בגין רמת חובב.

חיים אורון: בכל זאת יש עובדה אחת פשוטה: הצבא זז.

חיים אורון: הצבא יכול לזוז אבל אלה לא יכולים לזוז.

חיים אורון: אז אני אומר: שיבואו לפה ויציגו מה הפרספקטיבה של השיקום שרוצים לעשות.

יורם הורוביץ: אבל אתה מסכים שצריך לעשות שיקום.

חיים אורון: יש הבדל אם משקמים וזה ממשיך להיות פעיל – וזו התוכנית, למיטב ידיעתי.

חיים אורון: אז מה הן המגבלות?

חיים אורון: שאלתי יותר שאלות ממה שיש לי תשובות.

חיים אורון: אני יודע שזה כל פעם מנסר בחללו של הנגב.

חיים אורון: כל פעם יש כתבה במקומון.

חיים אורון: אם הולכים למהלך כזה ארוך טווח, עם השקעה גדולה בחברה בינלאומית שתעשה את הסקר, מישהו צריך להנחות אותה מה אנחנו רוצים, שאם הכל יתבצע - איך זה ייראה.

יורם הורוביץ: למעשה מדובר על פרוייקט השיקום של אתר הפסולת הרעילה.

יורם הורוביץ: מעבר לכך אנחנו צריכים לטפל בשיקום של בריכות האידוי של המועצה, ואנחנו צריכים לסייע למפעלים להפחית את הפליטות שלהם כדי לא לפגוע באזור, באמת.

יורם הורוביץ: צריכים לכך תוכנית כוללת, ואנחנו במשא ומתן.

יורם הורוביץ: אתמול ישבנו עם אורי יוגב, הממונה על התקציבים, וסוכם שצוות משותף של שני המשרדים יבנה תוכנית כזו כדי לתת מענה תקציבי לדבר הזה.

יורם הורוביץ: אני מבקש לאשר את זה כרגע, כדי שנוכל להתחיל להיכנס לתהליך השיקום.

יורם הורוביץ: אני אעביר את הבקשה.

יורם הורוביץ: אני בטוח שהשרה או המנכ"לית ישמחו לשבת ולהסביר לנו את כל התהליך שמדובר עליו.

יורם הורוביץ: חבל לעקב עכשיו פעולה דחופה.

נסים דהן: אתם הרי לא מתחילים עכשיו.

נסים דהן: חבר הכנסת חיים אורון אומר דברים בצדק רב.

נסים דהן: הוא רוצה האם השיקום של האתר משמעותו רק שיקום פנימי, או שזה שיקום שלוקח בחשבון את כל הסביבה הטבעית, האם רוצים לשקם רק עד הגבולות של האתר, או שלוקחים בחשבון גם את כל אלה שחיים מסביב.

נסים דהן: אני חושב שתשובות כאלה יכולים להינתן בתוך שבוע – עשרה ימים, בתוך יומיים.

נסים דהן: תבוא לכאן עם תשובות, ונשמח לאשר לכם, אבל לאשר תקציב ויתחילו לרוץ, ואחר כך תהיינה עובדות בשטח, שלא לזה התכוונו ?

יורם הורוביץ: אני חושב שנבוא ונציג את כל הפניות שיש בידינו היום, חלקן עדיין לא מגובשות, אבל פעולה דחופה שממש יכולה למנוע פגיעה חריפה בסביבה, וכמובן – בתושבים - - -

רוחמה אברהם-בלילא: מה זו פעולה דחופה?

יורם הורוביץ: פעולה דחופה זה להתקשר מיד, במכרז, עם החברה לשירותי איכות סביבה, שתתחיל בתוך שבועות ספורים לשקם את הבריכות האלה.

רוחמה אברהם-בלילא: אז מה ההבדל אם, נניח, אחרי שתציגו לנו את זה בתחילת השבוע הבא?

רוחמה אברהם-בלילא: אתה מדבר על כמה שבועות, אתה לא אומר שאתה הולך לעשות את זה מחר בבוקר.

רוחמה אברהם-בלילא: אתה לא עומד לעשות את ההתקשרות הזו מחר בבוקר.

יורם הורוביץ: לעכב תמיד אפשר.

רוחמה אברהם-בלילא: אני שואלת מבחינת העיתוי.

יורם הורוביץ: אני מתחייב, בשם השרה, שנבוא ונופיע בפני הוועדה, ונציג את כל העובדות שידועות לנו.

רוחמה אברהם-בלילא: כיוון שזה נוגע אישית לחבר הכנסת חיים אורון - - -

קריאות: - - -

רוחמה אברהם-בלילא: לא אישית.

רוחמה אברהם-בלילא: סליחה.

דניאל בנלולו: אני אשמח אם נקבל מהם את התוכנית אחר כך, אך אולי נאשר להם את זה עכשיו.

רוחמה אברהם-בלילא: נאשר את זה בהתניה.

דניאל בנלולו: נאשר את זה, והם יעבירו לנו את התוכניות.

אברהם-בייגה שוחט: אני יודע שהם יקיימו את ההבטחה.

רוחמה אברהם-בלילא: הם יבואו אלינו עוד פעם.

דניאל בנלולו: האם זה מקובל עליך, חבר הכנסת אורון?

חיים אורון: הרי בסופו של דבר יתפרסם שאנחנו אישרנו העברת כסף לשיקום.

חיים אורון: אני באמת חושב שהנושא הוא מאד כבד.

חיים אורון: חבר הכנסת מיכאל נודלמן היה פעם יושב ראש של ועדת משנה שהייתי חבר בה, לפני כמה שנים.

חיים אורון: סיירנו ובדקנו.

חיים אורון: זה נושא לא פתור.

חיים אורון: זה נושא שכל פעם מתעורר מחדש בעקבות אירוע, בעקבות פרסום בעיתון.

חיים אורון: הוא מצדיק דיון.

חיים אורון: זה שאורי יוגב נתן או לא נתן תקציבים – לא שייך לעניין פה.

חיים אורון: מה שאני מספר לכם פה על תרגילים לפינוי מהיר של בית ספר - - -

דניאל בנלולו: אני מבקש שתעבירו אלינו את התוכנית.

נסים דהן: שיבואו לוועדה.

נסים דהן: למה שאלתי על משרפות?

נסים דהן: אני כבר שומע ש- 8 חודשים המשרפה הזו לא עובדת.

דניאל בנלולו: מי בעד אישור?

דניאל בנלולו: מינגד?

דניאל בנלולו: תודה, פניה מספר 42 מאושרת.

דניאל בנלולו: אנו עוברים לפניה מספר 41 40.

מיה אלון: הפניה הזו נועדה לתקצב את הסכם הפשרה שהושג בין המדינה, חברת "קווי זהב" לשיחות הבינלאומיות, ו "בזק".

מיה אלון: הסיפור היה ש "קווי זהב" יצאה לדרך הובטח לה, על ידי המדינה, לעשות לה קיבולת מסוימת בכבל תת קרקעי שדרכו עוברות השיחות הבינלאומיות.

מיה אלון: בסופו של דבר לא אופשר לה להשתמש בכבל הזה, שנקרא "כבל אמוס", ועבדו על הסכם פשרה שנמשך כמה שנים והוחלט על סך 6 מיליון שקל, ש "בזק" והמדינה יתחלקו בו בחלקים שווים.

אברהם-בייגה שוחט: המקור של הכסף הוא מ - - ?

מיה אלון: לא, זה מקור תקציבי של משרד האוצר, שידע שהולך להתגבש הסכם כזה, ושריין סכום.

מיה אלון: זה כסף שנצבע לצורך העניין הזה.

דניאל בנלולו: תודה.

דניאל בנלולו: מי בעד האישור?

דניאל בנלולו: מי נגד?

דניאל בנלולו: אושר, תודה.

דניאל בנלולו: אנו עוברים לבקשה מספר 29 30

ערן ניצן: במסגרת התוכנית הכלכלית הוחלט על העברת פעילות עמותה בשם מט"י מו"פ,

ערן ניצן: שעובדת במשרד התעשייה והמסחר, ועוזרת למדען הראשי בתפעול מנהלות ונושא של הסכמים בינלאומיים, הפעלת חממות ומיזמים נוספים.

ערן ניצן: כמו שאמרתי – זה פעם במסגרת של עמותה, והחלט, במסגרת חוק ההסדרים, להעביר את זה לשירות המדינה.

ערן ניצן: במסגרת ההעברה הזו הוחלט גם להקטין ולקצץ בסעיפי כוח האדם.

ערן ניצן: הדבר הזה יושם בספר התקציב, בפועל, והועבר מתקציב התמיכות 38 אל תקציב 36, קרי – העסקת העובדים, מעכשיו, תיעשה דרך המדינה.

ערן ניצן: הדבר הזה הוא קצת יותר מורכב ומסובך מבחינת יחסי העבודה עם העובדים שם.

ערן ניצן: הגענו להסכם עם משרד התעשייה והמסחר שבחצי שנה הקרובה נמשיך עם התיקון כמו שהיה נהוג עד תחילת שנת 2004.

אברהם-בייגה שוחט: אלה עובדים של מט"י מו"פ שעבדו דרך סעיף אחר?

ערן ניצן: כן.

ערן ניצן: מדובר על עמותה.

ערן ניצן: יש גם עמותות נוספות שעוזרות למדען הראשי לנהל את תקציבי החממות שלו, או כל מיני הסכמי סחר שקיימים: ישראל-קוריאה, ישראל-סינגפור.

ערן ניצן: העסקת העובדים נעשית דרך העמותות הממשלתיות.

ערן ניצן: במסגרת התוכנית הכלכלית הוחלט שאין טעם להעסיק את העובדים בצורה של עמותות.

ערן ניצן: רוצים לפרק את העמותות הללו ולקלוט אותם לשירות המדינה, תוך ביצוע תוכנית התייעלות.

ערן ניצן: זה בוצע.

ערן ניצן: הסכום מוקצב ב- 26.

רוחמה אברהם-בלילא: במסגרת ההעברה הזו – מה היתה מצבת כוח האדם לפני ואחרי הקליטה שלהם במגזר הציבורי?

רוחמה אברהם-בלילא: הרי בסך הכל הכללי המדיניות של הממשלה הזו היא להקטין את המגזר הציבורי.

רוחמה אברהם-בלילא: אז מה קורה פה, בפועל?

רוחמה אברהם-בלילא: יש איזושהי כניסה, בדלת האחורית, להגדלת המגזר הציבורי?

ערן ניצן: אנחנו קולטים את העובדים במגזר הציבורי, אבל קולטים מספר עובדים מופחת.

ערן ניצן: יש שם קרוב ל-50 וקולטים, למעשה, 25, לפי אותה תפיסה שמנחה אותנו גם בקליטת עובדי כוח האדם: אנחנו רוצים להפסיק את העיוותים שקיימים בהעסקת העובדים.

ערן ניצן: אז אם זה אומר לקלוט עובדי כוח אדם חיוניים למשרד, ואם זה אומר פירוק עמותות ממשלתיות מהסוג הזה – נעשה גם את זה, כמובן – תוך כדי תהליך קיצוץ והתייעלות.

ערן ניצן: ההעברה הזו, למעשה אומרת שאנחנו דוחים את הביצוע בחצי שנה, בהתאם להסכם שיש לנו עם משרד התמ"ת.

ערן ניצן: הדברים הם קצת יותר מורכבים.

רוחמה אברהם-בלילא: במסגרת הזו – כמה עובדים כאלה יש, ומה התוכנית של המשרד.

ערן ניצן: החלטת הממשלה קובעת שייקלטו 25 עובדים.

דניאל בנלולו: יש עוד שאלות?

דניאל בנלולו: מי בעד?

דניאל בנלולו: מי נגד?

דניאל בנלולו: תודה, אושר.

דניאל בנלולו: אנו עוברים לבקשה מספר 27.

ערן ניצן: מדובר על פניה שדנו בה כבר על העברת 100,000 שקלים למימון פעילות הוועדה לבחינת השידור הציבורי.

ערן ניצן: מי שעומד בראש הוועדה הזו הוא רענן דינור, מנכ"ל משרד התמ"ת.

ערן ניצן: מינה אותו שר התמ"ת.

ערן ניצן: במסגרת הוועדה יש גם נציגי ציבור והעברת הכספים ממשרד התקשורת למשרד התמ"ת נועדה כדי לשלם להם, בהתאם להוראות נש"מ שקיימות.

נסים דהן: אותם נציגי ציבור בוועדה מקבלים שכר?

ערן ניצן: מדובר על החזר הוצאות לדירקטורים.

דניאל בנלולו: מי בעד?

דניאל בנלולו: מי נגד?

דניאל בנלולו: מי נמנע?

דניאל בנלולו: תודה, אושר.

דניאל בנלולו: אנו עוברים לבקשה מספר 11 10.

ערן ניצן: מדובר על העברה של משרה ממשרד המדע למשרד התיירות.

ערן ניצן: הדבר הזה הוא לא כל כך טריביאלי ביחסי העבודה בשנה האחרונה.

ערן ניצן: ישנו שליח ממשרד המדע בפריז.

ערן ניצן: המשרה הזו, במסגרת ייעול שירות המדינה – בוטלה, ופסק הדין של בית הדין לעבודה, ביחד עם שילוב של נציבות המדינה החליטו שהעובד שמשרתו קוצצה במשרד המדע ימשיך להיות מועסק בשירות המדינה, ואז בוצע איזשהו "פול", נציבות המדינה ביצעה איזושהי עבודה, וביקשה כמה מכרזים מכמה משרדים, ומשרד התיירות הוא המשרד שקולט אותו אצלו.

ערן ניצן: הוא עומד להיות מועסק בתחום של תיאום ובקרה במשרד התיירות.

ערן ניצן: הדבר הזה נעשה באישור נציבות המדינה, וכך מעבירים את התקן ואת השכר ממשרד המדע למשרד התיירות.

נסים דהן: אם המשרה בוטלה, אז אין משרה כזו.

דניאל בנלולו: זה היה בבית הדין, ודרך הנציבות - - -

נסים דהן: הוויכוח בבית הדין לא היה על המשרה, הוא היה פרטני לגופו של אדם.

נסים דהן: האדם היה חייב להמשיך להיות מועסק במדינה.

קריאה: כעובד מדינה.

נסים דהן: כן.

נסים דהן: המשרה שלו במשרד המדע – בוטלה.

נסים דהן: אם משרד התיירות קלט אותו – מתקצבים אותו במשרד התיירות, זה מה שצריך לעשות.

נסים דהן: מאיפה הבאתם את הכסף הזה?

נסים דהן: המשרה בוטלה.

דניאל בנלולו: מי בעד הבקשה?

דניאל בנלולו: מי נגד?

דניאל בנלולו: תודה, אושר.

נסים דהן: אני לא נגד, אבל זה לא תקין, מה שעשיתם.

נסים דהן: לא תקין.

דניאל בנלולו: אנחנו עוברים לפניה מספר 4.

שאול מרידור: מדובר על פניה שנועדה להעביר 157 משרות ממע"צ ל - - בגלל הביטול, בגלל המעבר לחברה, כמו שאני מבין.

אלי אפללו: - - -

שאול מרידור: מי שמטפלת בזה ילדה לא מזמן.

שאול מרידור: אני מציע שנחזור לזה.

דניאל בנלולו: נעבור לפניות 22 ו- 23.

שאול מרידור: מדובר על הליך שהוא יחסית טכני.

שאול מרידור: אם אתם זוכרים, בשנה שעברה ניהלנו פה דיונים ארוכים לגבי תקציב הרשאה להתחייב לרכבת בסך של כ- 24 מיליארד שקלים.

שאול מרידור: התקציב בסופו של דבר עבר בוועדת הכספים, אלא שההסכם לא נחתם ב- 2003 היות והמשא ומתן עדיין לא הסתיים.

שאול מרידור: בגלל חוק התקציב הסכום הזה בעצם מבוטל בשנת 2004 וצריך להעביר אותו שוב לוועדת הכספים על מנת לתקצב את הנושא שוב, כדי שההסכם ייחתם.

שאול מרידור: מדובר יחסית בהליך שהוא פורמלי, בהתחשב בזה שאישרתם את זה כבר בסוף השנה שעבר.

חיים אורון: ההסכם שנחתם זהה להסכם שהונח פה?

שאול מרידור: לא הונח הסכם.

שאול מרידור: מדובר בסך הכל על פערים קטנים במשא ומתן שפשוט מאד לא סוכמו עדיין, ולכן לא יכלו לחתום על ההסכם.

רוחמה אברהם-בלילא: מה שמפליא הוא שאז, בזמנו, הם הלחיצו אותנו כל כך, כינסו את הוועדה ועשו את זה בהליך מזורז.

רוחמה אברהם-בלילא: מדובר בסכום מאד גדול, בכל זאת, ואנחנו לא הזדרזנו.

אלי אפללו: זו פעם ראשונה בהיסטוריה שמעבירים 24 מיליארד שקל בוועדת כספים.

רוחמה אברהם-בלילא: אני חושבת שכדאי לבדוק את הנושא הזה עוד פעם,

אלי אפללו: אני רוצה לשאול שאלה: התאריכים שנקבעו על ידי השר פה, שהרכבת תהיה גמורה ב- 2007 ובכרמיאל היא תהיה גמורה ב- 2006 - - -

שאול מרידור: התאריכים נשארו בעינם.

אלי אפללו: זאת אומרת – יש התחייבות לעניין הזה, זה לא השתנה.

שאול מרידור: אמת.

שאול מרידור: מה שקורה היום – בשל המשא ומתן והעובדה שההסכם עדיין לא נחתם, זה לא מעכב את תוכנית הפיתוח של הרכבת, שאושרה גם פה וגם בממשלה.

שאול מרידור: ההסכם עצמו לא נחתם.

שאול מרידור: זה הליך פורמלי של חתימת הסכם שמצריך גם את ההרשאה להתחייב הזו.

שאול מרידור: אין שינוי בלוחות הזמנים של תוכנית הפיתוח של רכבת ישראל.

דניאל בנלולו: עוד שאלות?

דניאל בנלולו: אין.

דניאל בנלולו: מי בעד?

דניאל בנלולו: מי נגד?

דניאל בנלולו: תודה, אושר.

דניאל בנלולו: אני מודה לכם, הישיבה נעולה.